Jesse Graham

Jesse Graham (s. 13. toukokuuta 1994 Oshawa, Ontario, Kanada) on kanadalainen jääkiekkopuolustaja, joka edustaa KHL-joukkue HK Sotšiia. Hän laukoo oikealta.
Ura.
Seuraura.
Junioriura.
Graham on Toronto Young Nationals MHA:n kasvatti. Hän pelasi kauden 2009–2010 GTMMHL-juniorisarjaa Toronto Nationalsissa, kunnes Niagara IceDogs varasi Grahamin koko OHL:n varaustilaisuuden 2010 kuudentena pelaajana ja ensimmäisenä puolustajana. Hän siirtyi joukkueeseen kaudeksi 2010–2011, jolloin Graham pelasi IceDogsissa 63 runkosarjaottelua tehopistein 1+17=18 ja 14 playoff-ottelua tehopistein 1+8=9. Hän jakoi pudotuspeleissä joukkueen sisäisen tehotilaston voiton kolmen muun pelaajan kanssa lukemalla +7. Tulokaskautensa päätteeksi Graham valittiin OHL:n ensimmäiseen tulokkaiden tähdistökentälliseen. 
Kaudella 2011–2012 Graham teki OHL:n runkosarjassa tehot 4+37=41, joilla hän jakoi koko liigan puolustajien pistepörssin yhdeksännen sijan Sudbury Wolvesin Josh McFaddenin kanssa. Graham eteni Niagara IceDogsin kanssa aina J. Ross Robertson Cup -finaaleihin saakka, mutta mestaruuden vei lopulta kuitenkin London Knights otteluvoitoin 4–1. Graham teki pudotuspeleissä yhden maalin ja yhdeksän syöttöpistettä sekä keräsi 20 rangaistusminuuttia.
New York Islanders varasi Grahamin kuudennella kierroksella 155. pelaajana . Kaudeksi 2013–2014 hänet nimettiin Niagara IceDogsin OHL-joukkueen kapteeniksi. Kesken kauden, marraskuussa 2013 seura kuitenkin kauppasi Grahamin Saginaw Spiritiin vaihdossa kesien 2014 ja 2015 toisen ja kesän 2017 kolmannen kierroksen varausvuoroihin sekä kesän 2018 ehdolliseen toisen kierroksen varausvuoroon. Hän oli Spiritin tehokkain puolustaja Justin Seftonin kanssa tehoilla 16+21=37. Yhteensä Graham teki OHL:n runkosarjassa tehot 11+43=54, joilla hän sijoittui koko liigan puolustajien pistepörssissä kolmanneksi. OHL-kauden päätteeksi, huhtikuussa 2014 Graham siirtyi amatööritry-out -sopimuksella hänet varanneen New York Islandersin farmijoukkue Bridgeport Sound Tigersiin, AHL:ään. Graham pelasi siellä seitsemän runkosarjaottelua tehopistein 1+3=4.
Ammattilaisura.
Toukokuussa 2014 Graham teki kolmivuotisen NHL-tulokassopimuksen New York Islandersin kanssa. Syksyn harjoitusleirin päätteeksi seura lähetti hänet Bridgeport Sound Tigersin AHL-joukkueen vahvuuteen. Hän pelasi siellä kaudella 2014–2015 39 runkosarjaottelua tehopistein 3+16=19, kunnes helmikuussa 2015 Graham lähetettiin edelleen ECHL-joukkue Florida Everbladesiin, jossa Graham pelasi oppukauden aikana 23 ottelua tehopistein 1+13=14 ja 12 playoff-ottelua tehopistein 1+5=6.
Kauden 2015–2016 Graham pelasi Bridgeport Sound Tigersin AHL-joukkueen ja ECHL-joukkue Missouri Mavericksin välillä. Suurin osa hänen kaudestaan eteni AHL:n puolella, jossa Graham teki 54 runkosarjaottelussa tehot 5+12=17. Myös kauden 2016–2017 Graham pelasi Sound Tigersin ja Mavericksin välillä. Tällä kertaa hänelle kertyi enemmän otteluita ECHL:n puolella, jossa Graham teki 24 runkosarjaottelussa yli piste per peli -tahdilla tehot 6+19=25.
Heinäkuussa 2017 Graham teki vapaana agenttina vuoden mittaisen, kaksisuuntaisen ja 650 000 dollarin arvoisen sopimuksen Colorado Avalanchen kanssa. Syyskuussa seura lähetti hänet kuitenkin siirtolistan kautta AHL-joukkue San Antonio Rampageen, jossa Graham pelasi kokonaan kauden 2017–2018. Elokuussa 2018 hän teki vapaana agenttina vuoden mittaisen AHL-sopimuksen Utica Cometsin kanssa. Graham osallistui samana syksynä myös NHL-seura Vancouver Canucksin harjoitusleirille. Hän voitti kaudella 2017–2018 Cometsin sisäisen tehotilaston lukemalla +15.
Lokakuussa 2019 Graham siirtyi loppukauden 2019–2020 kattavalla sopimuksella Slovakian Extraligan HK Nitraan oltuaan alkukauden ilman sopimusta. Hän pelasi siellä vain neljä ottelua, kunnes marraskuussa Graham siirtyi loppukauden sopimuksella SM-liigajoukkue Kalevan Palloon. Hän oli joukkueen tehokkain puolustaja tehtyään 40 runkosarjaottelussa tehot 4+16=20. Graham oli myös koko liigan eniten ottelua kohden luistellut (5350 m) pelaaja. Heinäkuussa 2020 hän teki KalPan kanssa vuoden mittaisen jatkosopimuksen. Kaudella 2020–2021 Graham oli tehoilla 6+20=26 joukkueen neljänneksi paras pistemies ja tehokkain puolustaja Lasse Lappalaisen kanssa. He jakoivat SM-liigan puolustajien pistepörssin kymmenennen sijan Jukureiden Axel Rindellin kanssa.
Kaudeksi 2021–2022 Graham siirtyi vuoden mittaisella sopimuksella Saksan DEL-liigan Augsburger Pantheriin. Hän voitti pelipaikastaan huolimatta joukkueen sisäisen piste- ja syöttöpörssin tehoilla 3+39=42, joilla Graham sijoittui koko liigan puolustajien pistepörssissä toiseksi edellään vain Iserlohn Roostersin Ryan O’Connor.
Heinäkuussa 2022 Grahamin uutisoitiin siirtyvän kaudeksi 2022–2023 KHL:n kazakstanilaisseura Barys Nur-Sultaniin. Hänen kanssaan joukkueeseen tiedotettiin siirtyvän myös Grahamin joukkuetoverina KalPassa kaudella 2020–2021 pelannut Jeremy Bracco.
Maajoukkueura.
Graham edusti Canada Ontarion joukkuetta World U-17 Hockey Challengessa vuonna 2011, jolloin hän voitti kultaa. Graham oli tehoilla 1+5=6 joukkueensa paras syöttäjä ja jakoi sisäisen pistepörssin voiton Chris Marchesen kanssa.